Polițiștii sibieni au fost alertați printr-un apel 112 că o fată a fost găsită decedată într-un apartament. Ajunși acolo au descoperit că este vorba despre o tânără de 21 de ani din județul Brașov.
Bianca Timșa - jurnalist Digi24: Cel care a sunat la 112 este chiar colegul de apartament al criminalului. Tot el le-a mărturisit autorităților că tânărul ar mai fi avut în trecut căderi nervoase și ar fi fost internat la psihiatrie.
Vecinii spun că au auzit țipete puternice în ziua tragediei dar, cum tinerii se certau aproape zilnic, nu au realizat gravitatea situației.
Vecin: Am auzit țipete puternice, mobilă răsturnată și m-am dus, i-am bătut în ușă, mi-a deschis puțin ușa. Am întrebat: Ce se întâmplă la voi? A zis nimic și mi-a închis ușa imediat. Fata cam de anul trecut stătea clandestin, zicea că e prietena lui. Mai multe zile pe săptămână stăteau și erau împreună, mergeau împreună pe stradă, se țineau de mână. El se mai certa cu ea din când în când, dar eu ziceam că-s ale tinereții valuri.
Vecin: Se auzeau trânteli, țipa, urla, mobilă trântită și, chiar acum două zile, coborau pe aici. Și m-a salutat el: bună ziua, și m-a salutat și fata: bună ziua. Chiar m-am gândit: ia uite ce fată cumsecade.
Vecin: Îmi pare foarte rău de ceea ce se întâmplă în ziua de azi cu copiii ăștia. Am așa o stare de când am auzit, parcă ar fi copilul meu că și noi avem copii și ne gândim să nu cumva să li se întâmple ceva, Doamne ferește!
Apropiații tânărului povestesc că acesta a avut căderi nervoase în trecut. Tânărul ar fi fost internat la psihiatrie și a urmat un tratament antipsihotic.
Prietenul agresorului: Și pe parcursul tratamentului încă mai avea căderi și episoade în care disocia sau auzea voci sau simțea anxietate și agitație. La un moment dat a fugit în pădure, am mers să-l căutam, era complet detașat de realitate. Ea, în ciuda acestui fapt, a rămas în continuare lângă el și l-a ajutat, l-a susținut.
Mihaela Ruginosu, purtător de cuvânt Parchet: Potrivit declarațiilor acestuia, se afla sub influența substanțelor psihoactive și, pe fondul geloziei, a izbucnit un coflict spontan.
După ce a comis crima tânărul a fugit în pădure, unde a fost găsit de jandarmii montani.